google/wiki40b huggingface dataset:
Agens (språkvitenskap)

I lingvistikk blir termen agens (fra latin agere, å handle) brukt om den deltakeren i situasjonen som utfører handlingen i situasjonen. Agens er også navnet til den semantiske rollen med samme definisjon.
På norsk blir vanligvis en situasjon beskrevet av en setning, handlingen av et verb i setningen og agens av en nomenfrase (NP). Et eksempel er setningen «Pål skrev boken», hvor Pål er agens. På visse språk er agens bøyd eller markert på en annen måte for å vise den grammatiske rollen, på japansk er f.eks. agens vanligvis markert med affikset |ga| (hiragana: が).
Agens blir ofte sammenblandet med subjekt, men dette er to ulike konsept. Agens blir definert ved sitt forhold til verbet, mens subjektet er oftest er definert i forhold til informasjonsflyt, rekkefølgen til ordene og prominens i setningen. Subjektet sies å være grammatisk definert. Agens og subjekt kan ofte være samme ord, men det er lett å bytte om på en setning slik at agens ikke er subjekt. F.eks. kan man passivisere setningen nevnt ovenfor til «Boken ble skrevet av Pål», nå er «Boken» subjektet, mens Pål fortsatt er agens, siden Pål fortsatt har samme rolle i forhold til verbet (men ordet «Pål» har fått en annen grammatisk rolle i setningen).
Agensbegrepet er ganske enkelt å forstå, men notorisk vanskelig å definere. Typiske egenskaper ved agens er at referenten har vilje, er bevisst eller kan oppfatte, forårsake endringer i en tilstand, eller beveger seg. Lingvisten David Dowty tok med disse egenskapene i sin definisjon av en proto-agens, og foreslo at den nominale frasen med flest av proto-agens' egenskaper og færrest egenskaper til proto-patiens typisk vil være agens i en setning. Således unngår man å måtte velge en viss mengde nødvendige og tilstrekkelige egenskaper. F.eks. vil setningen «Energien hans overrasket alle» ha «energien hans» som agens, selv om referenten til denne nominale frasen ikke innehar alle de typiske agens-aktige egenskapene (oppfattelsesevne, bevegelse, vilje).
En litt nyere term som blir brukt er logisk subjekt, dette er den «mest prominente semantiske rollen» til et verb, og er ofte, men ikke alltid, det samme som agens. Logisk subjekt er en mer generell og nøytral term, og kan i en setning uten agens f.eks. referere til benefaktiv/malefaktiv, opplever eller mål.
Engler i sneen (Fjeld/Paus)

«Engler i sneen» er en sang med musikk av Jonas Fjeld og tekst av Ole Paus fra 1989, sunget av Jonas Fjeld og Lynni Treekrem. Den er en av Fjelds mest kjente sanger.
Paul Temple

Paul Temple er en rolleskikkelse skapt av den britiske forfatteren Francis Durbridge. Paul Temple er en berømt forfatter og kriminalekspert som gjerne konsulteres av Scotland Yard når de står fast i en sak. Han arbeider ofte sammen med sin snartenkte og vakre kone Steve, opprinnelig journalist. Temple opptrådte første gang i det britiske kriminalhørespillet Send for Paul Temple fra 1938. Stykket ble overført til film i 1946. Krimkarakteren oppnådde stor popularitet, også i Norge. I Norge debuterte han i 1952 i hørespillserien Paul Temple og Gregory-saken, som ble sendt i NRK Radioteatret. Dette ble radioteatrets første store publikumssuksess.
Paul Temple er hovedkarakter i rundt 30 britiske hørespill, fire filmer, over et dusin romaner og én TV-serie. Historiene ble også populære i Tyskland, som lagde egne hørespillversjoner.
Astrup Fearnley Museet

Historie og profil

Museet åpnet i oktober 1993 i egen bygning tegnet av LPO arkitekter i Dronningens gate 4 i Kvadraturen i Oslo, og er finansiert av etterkommere etter skipsreder Thomas Fearnley gjennom to allmennyttige stiftelser (som ble fusjonert til en stiftelse i 1995). Thomas Fearnley var sønn av den romantiske maleren Thomas Fearnley.
Astrup Fearnley Museet viser skiftende utstillinger av norsk og internasjonal kunst, og har siden starten befestet seg som en viktig formidler av samtidskunst. Museet disponerer en betydelig samling norsk og internasjonal kunst, med arbeider av blant andre Francis Bacon, Andy Warhol, Anselm Kiefer, Gerhard Richter, Bruce Nauman, Cindy Sherman og Damien Hirst. 
Museet vakte oppsikt i kunstverdenen i 2002, da det kjøpte den amerikanske kunstneren Jeff Koons' monumentale porselensskulptur «Michael Jackson and Bubbles» til over 51 millioner kroner på auksjon i New York.

Flytting i 2012

Museet flyttet i 2012 til Tjuvholmen i en ny bygning tegnet av Renzo Piano. Det nye museet ble åpnet 27. september 2012 av dronning Sonja. Det består av to bygninger for både den permanente utstillingen og skiftende utstillinger.  
Større og mer moderne utstillingsområder vil gi museet anledning til å utvide sine midlertidige utstillinger. Tilsammen vil Astrup Fearnley Museet ha rundt 4 200 m² til disposisjon. Museumsbygningen er plassert i en skulpturpark som også er tegnet av Piano.
Direktør siden 2001 er Gunnar B. Kvaran. Det har tolv ansatte og et femtitall deltidsansatte. Museet har allerede resultert i at seks gallerier og et kunsthotell har blitt åpnet i bydelen.
Bjåen

Bjåen er ei grend i Bykle kommune i Aust-Agder nær grensen til Telemark. Bygda ligger langs riksvei 9, og er trolig mest kjent for Bjåen turisthytte.
Pippi Langstrømpe går til sjøs

Pippi Langstrømpe går til sjøs (originaltittel på svensk: Pippi Långstrump i Söderhavet) er en barnebok av Astrid Lindgren som ble publisert i oktober 1948 av forlaget Rabén & Sjögren. Den svenske utgaven er illustrert av Ingrid Vang Nyman.
Boken er den tredje boken om Pippi, og er en oppfølger til Pippi Langstrømpe og Pippi Langstrømpe går ombord.
Toulnustouc vannkraftverk

Toulnustouc vannkraftverk er en demning med et vannkraftverk i elva Toulnustouc i provinsen Quebec i Canada. Det ligger rundt 120 kilometer nord for Baie-Comeau, og er en del av Hydro-Québecs utbygginger i Manicouagan-vassdraget, og ble påbegynt i 2001 og satt i drift i 2005. Kraftverket har en installert kapasitet på 526 MW, og produserer årlig 2,7 TWh. Det utnytter et fall på 151 meter fra Toulnustouc-demningen, som er 77 meter høy og 570 meter bred. Tunnelen mellom reservoaret og kraftverket er på 9,8 km, en av de lengste i Canada.
C.W.S. Hirsch

Liv og virke

Han ble født på gården By i Stjørdal som sønn av oberstløytnant og stortingsmann Robertus Hirsch og hustru Nicoline Hornemann. Farfaren var major Jacob (Jobst) Conrad von Hirsch på By, mens morfaren var generalmajor Johan Thomas Hornemann på Reppe i Lånke. Han var nok oppkalt etter sin fars kollega, oberstløytnant og stortingsmann Christian Worm Sommerschild. Blant søsknene hans var apoteker Robert Nicolai Hirsch, sogneprest og ordfører Thomas Conrad Hirsch og lege Christian Hornemann Hirsch. Familien Hirsch flyttet til Trondhjem i 1837 og solgte gården. 
Han tok artium fra Trondhjems katedralskole i 1849 og juridisk embedseksamen ved Det Kongelige Frederiks Universitet i 1853. Han var kopist i Finansdepartementet før han i 1857 fikk bevilling som overrettssakfører og flyttet hjem til Trondhjem for å praktisere. Han ble referent ved Trondhjems stiftsoverrett.
C.W.S. Hirsch giftet seg første gang i 1859 med Madzine Nicoline Darre, datter av biskop Hans Jørgen Darre og Ida Wilhelmine Dessen i Trondhjem. De fikk åtte barn før hun døde i 1877. Som enkemann giftet han seg på nytt i 1881 med Caspara Jenssen, datter av brukseier Lauritz Dorenfeldt Jenssen og Karen Amalie Hagerup på Ranheim. Hirsch ble i begge sine ekteskap svoger til brukseier og stortingsmann Lauritz Jenssen, som var gift med en annen datter av biskop Darre, og onkel til ingeniørene og statsrådene Worm Darre-Jenssen og Hans Jørgen Darre-Jenssen. Familien bodde i en bygård i Østre gate (nå Bispegaten), senere i Prinsens gate.
Ved siden av jusen, kom C.W.S. Hirsch til å bli sentral i utviklingen av byens bank- og forsikringsvesen. Fra 1868 til 1888 var han banksjef i Den Nordenfjeldske Kreditbank, fra 1887 konstituert assessor (dommer), og fra 1891 justitiarius ved stiftoverretten. I 1888 ble han medlem av direksjonen (direktør) i Norges Bank, og fortsatte som bestyrer av bankavdelingen i Trondhjem etter at hovedsetet ble flyttet til Kristiania i 1896. Han var også formann i Norges Banks representantskap i 12 år, formann i inspeksjonen for Thomas Angells Stiftelser og styremedlem i Trondhjems Brandforsikringsselskab, en av forløperne til Gjensidige.
Hirsch var medlem av Trondhjems bystyre 1866–1902, medlem av formannskapet i 12 år, varaordfører i 2 år og ordfører 1872–1873 og 1879–1882. Han var stortingsmann for Trondhjem og Levanger 1874–1876, 1880–1882 og 1889–1891.

Utmerkelser

Han ble utnevnt til ridder av St. Olavs Orden i 1873 og forfremmet til kommandør av samme orden i 1893 «for fortjenstfull embedsvirksomhet». Han var også ridder av den svenske Nordstjerneordenen.
98. luftlandedivisjon

98. luftlandedivisjon er en luftlandeavdeling i det russiske forsvaret som er underlagt de russiske luftlandestyrkene. Divisjonen er forlagt til stedet Ivanovo.  Full betegnelse er «98. Garde Svirsk Røde Fane med Kutuzovorden navngitt etter 70-årsjubileum for Store Oktober - luftlandedivisjon» (russisk 98-я гвардейская воздушно-десантная Свирская Краснознамённая ордена Кутузова дивизия имени 70-летия Великого Октября.

Historie

Divisjonen ble satt opp i desember 1943 som 98. infanteridivisjon basert på mange forskjellige regiment og brigader, blant annet 18. luftlandebrigade.
Valve Corporation

Half-Life

Etter å ha fått rettighetene til Quake-motoren (ved hjelp av Michael Abrash), begynte Gabe Newell og Mike Harrington å jobbe med Half-Life i 1996. Half-Life ble utgitt i 1998, selv om original utgivningsdato skulle være i 1997.

Steam

Steam er et dataprogram utviklet av Valve som et nedlastings-, digital rights management-, flerspiller- og oppdateringsverktøy for online-bruk. Den brukes til å distribuere et stort antall spill og beslektede medier over internett, fra små uavhengige utgivelser til større, mer populære spill. Spillerens programvare blir registrert på Steams servere. Brukeren kan deretter når og hvor som helst siden laste ned programvaren vedkommende har kjøpt og registrert i Steam. Kun én bruker kan være pålogget på en konto av gangen. Valve tok i bruk Steam for første gang i 2002, da sammen med Counter-Strike 1.6. I september 2015 fantes det rundt 4 500 titler tilgjengelige spill for Windows og 1 500 for Linux, og i februar 2015 var det 125 millioner aktive brukere.
Steam skiller seg fra lignende tjenester først og fremst ved sine samfunnsfunksjoner, helautomatisert oppdateringsprosess og bruken av in-game-funksjonalitet. Selv om Valve aldri oppgir salgstall, er selskapet være markedsleder innenfor sin bransje, og kontrollerer anslagsvis 70% av det digitale distribusjonmarkedet. Mange store utgivere har utgitt flere spill på Steam, inkludert Electronic Arts, Activision, 2K Games, Ubisoft, THQ, Sega, Codemasters, LucasArts, Bethesda Softworks, id Software, og BioWare.
Addington (Croydon)

Historie

Stedsnavnet er angelsaksiske og har betydningen Eadas ton, og hvor første ledd Eada eller Æda er et mannsnavn og ton er en gård. I Domesday Book (1086) nevnes to herregårder, med Godric og Osward som eiere. I gamle dager var navnet Edintona, og deretter  Eddintone. Landsbyen lå innenfor den angelsaksiske administrative inndelingen Wallington hundred (herred).
Kirken St. Mary the Blessed Virgin er fra 1080, og var opprinnelig sognekirke for et større område som inkluderte Shirley. Skipet og vinduene er fra 1000-tallet, mens tårnet først fikk sin nåværende form i 1876. Krypten er stengt; blant gravene i den finner man en Lord Mayor of London, den lokale Leigh-slekten og fem erkebiskoper av Canterbury; seks av erkebiskopene hadde en residens like ved, Addington Palace. Det er et minnesmerke for dem på kirkegården (se bilde).
Addington Palace dominerer landsbyen. Herregården til Leigh-slekten lå tidligere bak kirken. Pamela, grevinne Mountbatten er en etterkommer av denne slekten. Det er en ganske enkel herregård som ble bygget i 1780 med en landskapsplanlegging av Capability Brown. Det var hjemmet til en erkebiskop av Canterbury på 1800-tallet. I løpet av det påfølgende århundret var det i rekkefølge en hjemmet til en diamantforhandler, et Røde Kors-sykehus, et hotell og musikkskole, og er nå et sted som leies ut for ulike anledninger, hovedsakelig brylluper.
En lokal historie forteller at Henrik VIII beilet til Anne Boleyn på en kongelig jaktstue i nærheten. Jaktstuen skal ha tilhørt familien som eide Wickham Court. Denne historien er ikke sann, men fortelles ofte.
Et palladiansk gods ble reist i Addington rundt midten av 1700-tallet av Barlow Trecothick fra Boston. Etter å ha vendt tilbake fra Amerika ble han parlamentsmedlem og Lord Mayor of London. Etter hans død fortsatte nevøen James Ivers, senere Trecothick, arbeide. Hageanlegget ble anlagt av Capability Brown. Da Croydon Palace etter hvert kom i for dårlig stand kjøpte erkebispedømmet Canterbury det som en landlig residens for erkebiskopen. Den siste av dem som brukte det var Edward White Benson.
Peter Brown (musikkindustri)

Liv og karriere

Lite er kjent om Browns bakgrunn, inkludert fødseldato og -år. Ifølge Philip Norman ble Brown utstøtt fra sin katolske familie i Bebington i Wirral. Dette kan ha vært på grunn av Browns homoseksualitet.
Brown jobbet i platebutikken til kjøpesenteret Lewis's, men ble oppdaget av Brian Epstein, som nylig hadde tatt over NEMS' andre butikk i Liverpool. Epstein lot seg imponere av Brown, og ga ham et tilbud om å jobbe for NEMS. Ettersom The Beatles ble større, fikk Brown stadig flere oppgaver, og han ble etter hvert del av Beatles' administrasjon. Brown var også med på The Beatles tur til Rishikesh i India.
Brown fikk flere roller, og var blant annet aktiv i Apple Corps som styreleder. Han var en personlig venn av flere i The Beatles, og var ved både Paul McCartneys bryllup - etter å ha introdusert Linda og Paul McCartney til hverandre, som vitne, og John Lennons som forlover. Han blir nevnt i sangen «The Ballad of John and Yoko» :«Peter Brown called to say 'You can make it OK, you can get married in Gibraltar near Spain».
Brown valgte å gi ut boken «The Love You Make: An Insider's Story of The Beatles» i 1983. Her ble flere skandaler tatt opp, som at Brian Epstein hadde seksuell omgang med John Lennon, at George Harrison forførte Ringo Starrs første kone Maureen, at McCartney hadde en voksen uekte sønn og at John var tung rusmisbruker som gikk gjennom heroinavhengighet med Yoko Ono. Dette falt særlig Linda McCartney tungt for brystet, og hun og Paul leste aldri boken, men brant den og brøt kontakt med Brown.
Låssby

Låssby er et tettsted i Göteborg kommune i Västra Götalands län i landskapet Bohuslän i Sverige. I 2010 hadde tettstedet 251 innbyggere.
Hungaria-familien

Hungaria-familien er grupper av asteroider i asteroidebeltet som går i bane rundt solen mellom 1,78 og 2,00 AE. Asteroidene har vanligvis en lav eksentrisitet (mindre enn 0,18) og en inklinasjon på 16–34 grader. Asteroidene har omløpsperioder på ca. 2,5 år, og en resonans på 9:2 med Jupiter og 3:2 med Mars. Gruppen er oppkalt etter det største medlemmet, 434 Hungaria, og er den innerste tette konsentrasjonen av asteroider beliggende noe innenfor «kjernen» av asteroidebeltet som ligger utenfor 4:1 Kirkwoodgapet.
Qingxiu

Qingxiu (kinesisk: 青秀区; pinyin: Qīngxiù Qū) er et bydistrikt i byprefekturet Nanning i den autonome region Guangxi i Folkerepublikken Kina. Det har et areal på 872 km² og teller ca. 440.000 innbyggere (2004).
Sainte-Marie (Réunion)

Geografi

Sainte-Marie ligger helt nord på øya og har kystlinje mot Det indiske hav i nord. Ellers grenser kommunen mot Saint-Denis, Sainte-Suzanne og Salazie.

Transport

Réunions eneste internasjonale lufthavn Aéroport de la Réunion Roland Garros ligger i kommunen. Fra Roland Garosse internasjonale lufthavn er det flygninger til Australia, Asia, Afrika og Europa.
Koderma (distrikt)

Demografi

Ved folketellingen i 2011 var det 717 169 innbyggere i distriktet, mot 499 403 i 2001. Den urbane befolkningen utgjør 19,71 % av befolkningen.
Barn i alderen 0 til 6 år utgjorde 17,92 % i 2011 mot 20,41 % i 2001. Antallet jenter i den alderen per tusen gutter er 944 i 2011 mot 975 i 2001.
Conectiva

Conectiva var et IT-selskap som ble grunnlagt 28. august 1995 i byen Curitiba i delstaten Paraná i Brasil av en gruppe venner, blant dem Arnaldo Carvalho de Melo som var en pionér i utbredelsen av Linux og fri og åpen programvare på brasiliansk portugisisk, spansk og engelsk i hele Latin-Amerika. Conectiva utviklet en egen Linux-distribusjon for det latinamerikanske marked, som var basert på Red Hat Enterprise Linux. Selskapet utviklet også ulike programvareverktøy, bøker, manualer, innbakte systemer, OEM programmer, opplæringsverktøy og utga Linux-bladet “Revista do Linux”. I tillegg ga selskapet konsulenthjelp, opptrening og teknisk support i hele Latin-Amerika gjennom egne trenings-sentere og sertifiserte partnere.
Conectiva Red Hat Linux versjon 1.0 ble lansert i oktober 1997. Den siste versjonen var Conectiva Linux 10.0 som ble lansert i juli 2004. Den 24. januar 2005 kunngjorde Mandrakesoft at de hadde kjøpt Conectiva for 1.79 millioner euro, som på denne tiden tilsvarte 2.3 millioner dollar.
Lincoln (film)

Om filmen

Filmen hadde amerikansk premiere 16. november 2012, og hadde norsk premiere 1. februar 2013.
Liam Neeson var i mange år tiltenkt rollen som Abraham Lincoln, men trakk seg i 2010 da han følte han var for gammel til å spille den. Han ble dermed erstattet av Daniel Day-Lewis.
Cosmopolitan (cocktail)

En cosmopolitan, noen ganger også kalt cosmo, er en cocktail laget av vodka, triple sec, tranebærjuice og ferskpresset eller søtet limejuice. Cosmopolitan serveres vanligvis uten is i et stort cocktailglass, et såkalt martiniglass. Det sies at en ekte cosmopolitan burde være syrlig og litt rosa på grunn av blandingen med limejuice.
Ifølge International Bartenders Association er den opprinnelige oppskriften basert på vodka med sitronsmak. Tranebærcocktailen Cape Codder har mange likheter med cosmopolitan. Cocktailen kamikaze likner også cosmopolitan, selv om den ofte presenteres på en helt annen måte.
Opprinnelsen til cosmopolitan er omstridt. Cocktailen er trolig laget uavhengig av ulike bartendere siden 1970-tallet. Bareieren John Caine dro fra Ohio og introduserte cocktailen i San Francisco rundt 1987. Samme år lagde Bradley Umane den tradisjonelle versjonen av cocktailen basert på en dårlig beskrevet versjon av den som Cheryl Cook hadde laget. Ifølge Sally Ann Berk og Bob Sennett oppsto cosmopolitan i litteraturen i 1993 og kommer fra New York.
Skyggeforfatter

Skyggeforfatter (eller skyggeskriver, etter engelsk ghost writer) er en skribent som anonymt skriver tekster som andre framfører eller utgir under sitt eget navn. Ofte er det snakk om profesjonelle skribenter eller forfattere som skriver taler og bøker for celebriteter, politikere og kongelige. På svensk heter det «spökskrivare», på portugisisk «escritor fantasma» og på fransk «prête-plume».
Vi spiller opp

DVD

Filmen er utgitt i Tyskland på en utekstet DVD.
Glemmingebro

Glemmingebro er et tettsted i Ystad kommune i Skåne län i Sverige. I 2010 hadde tettstedet 376 innbyggere.
Bertelsmann Music Group

BMG Music Publishing

BMG Music Publishing, som ikke var en del av Sony BMG fusjonen, var et datterselskap av Bertelsmann Music Group inntil det ble solgt til Universal Music Group for 1,63 milliarder euro i 2007. Universal la da selskapet inn i Universal Music Publishing Group, og BMG-navnet bortfalt. Selskapets hovedkontor lå på Fifth Avenue i New York, USA og de hadde 36 avdelinger i 25 land.

Artister

BMG Music publishing håndterte mer enn én million opphavsrettigheter for låtskrivere og artister som Jaguares, Diana Yukawa, Alcazar, Gloria Trevi, Angélica María, Dido, Avril Lavigne, Lee Ryan, Ai Uemura, Coldplay, The Troubadours, Shakira, Powderfinger, Nelly, Britney Spears, Rammstein, Modern Talking, R. Kelly, Shania Twain, Nikki Webster, Ville Valo, Christina Aguilera, Kelly Clarkson, Clannad, Linkin Park, Maroon5, Backyard Babies, Hipster Daddy-O and the Handgrenades, Keane, HARD-Fi, Justin Timberlake, Joss Stone, Elvis Costello, Paul Weller, Sara Evans, Ne-Yo, Take That (1991-1996), Chad Hugo, Westlife og The Wanted
Selskapets låtskrivere har også skrevet superhits for Mariah Carey, The Black Eyed Peas, Kenny Chesney, The Game, Mario, Rascal Flatts, No Doubt, Thomas Anders, Jessica Simpson og 50 Cent samt  Bob Dylan, Elvis Presley, Frank Sinatra og Roselyn Sánchez.
BMG Music Publishing var i tillegg verdensledende på klassisk musikk og kristen samtidsmusikk.

Musikk-katalog

Gjennom internasjonale re-distribusjons avtaler, representerer BMG Music Publishing katalogene til Famous Music Publishing, Walt Disney, Leiber & Stoller, Pete Waterman, og Malaco Records i forskjellige territorier.
BMG Music Publishing og deres aktiva har nå blitt overtatt av Universal Music Publishing Group.

BMG Rights Management

BMG Rights Management er nå en avdeling i Bertelsmann og erstatter således det oppløste Bertelsmann Music Group, slik at det blir kontinuitet i BMG-merket, ved at denne avdelingen nå håndterer Bertelsmanns musikkatalog og rettigheter.
Noen ganger blått

Noen ganger blått er et album fra Kirkelig kulturverksted (2007). Musikken er skrevet  av vokalist og viseartist Camilla Susann Haug til egne og andres tekster/dikt.
Albumet er innspilt og mikset i Oslo i Fagerborg studio og mastret i Cuttingroom i Stockholm.
Musikere: Camilla Susann Haug (vokal), Helge Lien (piano), Frode Berg (kontrabass) og Knut Aalefjær (trommer).
Gelonaetha

Utseende

Middelsstore, avlange, mørkbrune trebukker. Antennene er omtrent så lange som kroppen. Pronotum har rundede sider og er bredere enn langt, dekkvingene er parallellsidige eller litt rundede, med en fin lengderibbe.

Utbredelse

Slekten er vidt utbredt i Asia og Oseania, fra India i vest til Hawaii i øst.
Friidrett under Sommer-OL 2016 – 100 meter menn

Innledningsheat

Innledningsheatene var for utøvere som var invitert til å delta, men som ikke hadde oppnådd kvalifiseringskravet. 
Kvalifisering fra innledningsheatene: De to beste i hvert heat (Q) og de to raskeste tidene ellers (q) gikk videre til runde 1.

Forsøksheat

Kvalifisering: De to beste i hvert heat og de 8 beste tidene ellers gikk til semifinalene.

Semifinaler

Semifianlene ble avholdt fra kl. 21.00 den 14. august 2016 Brasília-tid
Stokke (tettsted)

Historie

Tettstedet Stokke tilhørte tidligere til Stokke kommune fra opprettelsen av kommunen i 1. januar 1838 til 1. januar 2017 da mesteparten av Stokke kommune ble slått sammen med Andebu og Sandefjord kommuner til den nye Sandefjord kommune.

Navnet

Stokke, som opprinnelig var et kirkesogn, har fått sitt navn fra gården Stokke (på gammelnorsk Stokkar), og har blitt kalt dette siden den første kirken ble bygget på stedet. Navnet er flertall av «stokkr» (stamme), og refererer antakelig til noen lange og små åser i nærheten av tettstedet.

Utdannelse

Stokke har én videregående skole, Gjennestad videregående skole.
Barneskolen Bokemoa skole og Stokke ungdomsskole ligger i Stokke sentrum. I tillegg finnes barneskolen Ramsum skole.
Heliophanus cupreus

Utseende

Heliophanus cupreus er en forholdsvis liten edderkopp, hunnen er mellom 4 og 5 millimeter lang, mens hannen er noe mindre, mellom 3,5 og 4 millimeter lang. Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Det finnes mange mørke små hoppeedderkopper som er ganske like hverandre, samtidig som de kan være noe fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.